217/2006

U var sakfelldur fyrir brot gegn 1. mgr. 40. gr. laga nr. 50/1988 um virðisaukaskatt og 2. mgr. 30. gr. laga nr. 45/1987 um staðgreiðslu opinberra gjalda. Fyrir lá að U greiddi fyrir útgáfu ákæru upp í hluta þeirra gjaldföllnu skattskulda sem ákæra tók til og var við ákvörðun refsingar litið til þess, sbr. 1. og 3. gr. laga nr. 134/2005. Var sektarrefsing hans ákveðin 83.500.000 krónur. Brot U voru talin meiri háttar í skilningi 262. gr. almennra hegningarlaga nr. 19/1940. Var honum gert að sæta fangelsi í 8 mánuði, skilorðsbundin í tvö ár.

Dómur Hæstaréttar.

Mál þetta dæma hæstaréttardómararnir H-kk-nf B-kk-nf, Á-kk-nf K-kk-nf og Ó-kk-nf B-kk-nf Þ-kk-nf.

Ríkissaksóknari skaut máli þessu til Hæstaréttar 28. mars 2006 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst þyngingar á refsingu.

Ákærði krefst þess aðallega að málinu verði vísað frá héraðsdómi, til vara krefst hann sýknu en að því frágengnu að refsing verði felld niður, en ella milduð og skilorðsbundin.

Ekki er fallist á með ákærða að vísa beri málinu frá dómi vegna vanreifunar ákæruvaldsins en ákæruatriði eru byggð á gögnum frá fyrirtækjunum Kraftvaka ehf. og Kvarða Afli ehf. eins og nánar er rakið í héraðsdómi.

Með vísan til forsendna hins áfrýjaða dóms verður hann staðfestur um sakfellingu ákærða.

Samkvæmt framlögðum gögnum hafa greiðslur vegna liðar I í A kafla ákæru ekki náð því marki að þær hafi áhrif á beitingu sektarlágmarks 1. mgr. 40. gr. laga nr. 50/1988 um virðisaukaskatt. Varðandi II. lið A kafla ákærunnar hafði ákærði fyrir útgáfu ákæru hins vegar greitt 948.794 krónur vegna vangoldinnar staðgreiðslu opinberra gjalda starfsmanna félagsins inn á skuld greiðslutímabilsins október 2001. Sú skuld telst samkvæmt því greidd að verulegu leyti, í skilningi 2. mgr. 30. gr. laga nr. 45/1987 um staðgreiðslu opinberra gjalda, eins og ákvæðinu var breytt með lögum nr. 134/2005. Um skuldir vegna annarra greiðslutímabila í þessum lið ákærunnar gildir sektarlágmark 2. mgr. 30. gr. laga nr. 45/1987.

Varðandi I. lið B kafla ákærunnar hafði ákærði fyrir útgáfu ákæru greitt að verulegu leyti virðisaukaskattsskuld fyrir uppgjörstímabilið júlí-ágúst 2002, sbr. 1. mgr. 40. gr. laga nr. 50/1988 um virðisaukaskatt eins og þessu ákvæði var breytt með lögum nr. 134/2005. Skuld vegna staðgreiðslu opinberra gjalda greiðslutímabilin maí, júlí og ágúst 2002, sbr. II. lið B kafla ákærunnar, var að fullu greidd. Álagsgreiðslu vegna framangreindra tímabila verður í samræmi við fordæmi Hæstaréttar ráðstafað upp í elstu skuld, sem er skuld vegna greiðslutímabilanna september og október 2002. Greiðsla álags nam samtals 153.730 krónum. Af gögnum málsins verður ekki annað ráðið en að vegna greiðslutímabilsins maí 2002 hafi reiknuð staðgreiðslugjöld vegna launa ákærða sjálfs numið 225.239 krónum og verður þeirri greiðslu ráðstafað með sama hætti og álaginu. Að teknu tilliti til þessa telst skuld vegna greiðslutímabilanna september og október 2002 að fullu greidd, en skuld samkvæmt síðari tímabilum, sem ákært er fyrir, ekki greidd að verulegu leyti.

Samkvæmt öllu framangreindu verður sektarrefsing ákærða ákveðin 83.500.000 krónur og komi 12 mánaða fangelsi í stað sektarinnar verði hún eigi greidd innan fjögurra vikna frá uppsögu dóms þessa.

Ákvæði héraðsdóms um fangelsisrefsingu ákærða og skilorðsbindingu hennar verður staðfest.

Ákvæði héraðsdóms um sakarkostnað verður staðfest. Ákærði verður dæmdur til greiðslu áfrýjunarkostnaðar og eru þar meðtalin málsvarnarlaun skipaðs verjanda hans sem tiltekin eru með virðisaukaskatti eins og nánar greinir í dómsorði.

Dómsorð:

Ákærði, U-kk-nf B. E-kk-nf, sæti fangelsi í 8 mánuði, en fresta skal fullnustu refsingarinnar og hún niður falla að liðnum tveimur árum frá uppsögu héraðsdóms, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 83.500.000 krónur í sekt til ríkissjóðs innan fjögurra vikna frá uppsögu þessa dóms, en sæti ella fangelsi í 12 mánuði

Ákvæði héraðsdóms um sakarkostnað verður staðfest.

Ákærði greiði áfrýjunarkostnað sakarinnar, 293.104 krónur, þar með talin málsvarnarlaun skipaðs verjanda síns fyrir Hæstarétti, B-kk-ef Ó-kk-ef H-kk-ef hæstaréttarlögmanns, 249.000 krónur.